b'\n_START_ARTICLE_\nZnojenje\n_START_PARAGRAPH_\nZnojenje je fiziolo\xc5\xa1ki proces kojim se organizam hladi i regulira tjelesnu temperaturu, odnosno osloba\xc4\x91a vi\xc5\xa1ak topline. Znojne \xc5\xbelijezde proizvode i lu\xc4\x8de znoj, teku\xc4\x87inu sastavljenu od vode, natrijevog klorida, elektrolita i drugih tvari. Pri izbijanju na povr\xc5\xa1inu ko\xc5\xbee, znoj postupno isparava i tako odnosi toplinu iz tijela._NEWLINE_Ljudski organizam u prosjeku izlu\xc4\x8di oko 700 ml znoja dnevno, iako ta koli\xc4\x8dina ovisi od niza \xc4\x8dimbenika kao vanjske temperature, fizi\xc4\x8dke aktivnosti, vrste odje\xc4\x87e, starosti, zdravstvenog stanja organizma i drugih faktora, tako da u ekstremnim slu\xc4\x8dajevima organizam mo\xc5\xbee izlu\xc4\x8diti i preko dvije litre znoja tijekom samo jednog sata.\n_START_SECTION_\nZnojne \xc5\xbelijezde\n_START_PARAGRAPH_\nRazlikuju se dvije osnovna vrste znojnih \xc5\xbelijezda: merokrine ili ekrine i apokrine (mirisne)._NEWLINE_Ljudski organizam ima 2-5 milijuna merokrinih \xc5\xbelijezda, koje su najbrojnije na stopalima i dlanovima. Apokrinih \xc5\xbelijezda ima manje, a najgu\xc5\xa1\xc4\x87e su raspore\xc4\x91ene u predjelu pazuha, oko analnog otvora i spolnih organa, oko bradavica na dojkama i sl. Ove \xc5\xbelijezde izlu\xc4\x8duju znoj koji sadr\xc5\xbei bjelan\xc4\x8devine i ugljikoidrate. Kao rezultat bakterijske razgradnje ovih tvari i osloba\xc4\x91anja razli\xc4\x8ditih metabolita, javlja se neugodan miris.\n_START_SECTION_\nPoreme\xc4\x87aji\n_START_PARAGRAPH_\nNa koli\xc4\x8dinu izlu\xc4\x8denog znoja utje\xc4\x8du brojni faktori, a te razlike mogu biti fiziolo\xc5\xa1ke ili patolo\xc5\xa1ke prirode. Poja\xc4\x8dano lu\xc4\x8denje znoja naziva se hiperhidroza, smanjeno lu\xc4\x8denje je ozna\xc4\x8deno kao hipohidroza, dok anhidroza predstavlja potpuni prestanak lu\xc4\x8denja znoja._NEWLINE_Fiziolo\xc5\xa1ka hiperhidroza ozna\xc4\x8dava poja\xc4\x8dano lu\xc4\x8denje znoja u slu\xc4\x8dajevima intezivne fizi\xc4\x8dke aktivnosti, visoke vanjske temperature, neprimjerene odje\xc4\x87e, stresa, trudno\xc4\x87e, menopauze, gojaznosti itd. Poja\xc4\x8dano lu\xc4\x8denje znoja mo\xc5\xbee se pojaviti i nakon konzumiranja vrlo za\xc4\x8dinjene hrane i alkohola, ili kao posljedica djelovanja nekih lijekova. Hiperhidroza je jedan od simptoma razli\xc4\x8ditih bolesti i stanja kao \xc5\xa1to su: tuberkuloza, malarija, upala plu\xc4\x87a, infarkt miokarda, hipoglikemija i sl. Hiperhidroza mo\xc5\xbee biti i uro\xc4\x91ena (genetska)._NEWLINE_Smanjeno lu\xc4\x8denje znoja mo\xc5\xbee se javiti nakon opeklina koje pokrivaju veliku tjelesnu povr\xc5\xa1inu, kod Adisonove bolesti (hormonalna neravnote\xc5\xbea), kod sr\xc4\x8danog ili bubre\xc5\xbenog zatajenja, o\xc5\xa1te\xc4\x87enja centralnog i perifernog \xc5\xbeiv\xc4\x8danog sustava, kao i nekih ko\xc5\xbenih bolesti (psorijaze, sklerodermije, pemfigusa) itd. Hipohidroza je redovita pojava kod dehidratacije. U starijih ljudi je uobi\xc4\x8dajeno da tijelo lu\xc4\x8di ne\xc5\xa1to manje znoja nego u mladih. Genetski poreme\xc4\x87aj poznat kao ektodermalna displazija ima kao karakteristiku potpunu odsutnost znojnih \xc5\xbelijezda._NEWLINE_Kao rezultat hiperhidroze javljaju se gljivi\xc4\x8dne infekcije i ko\xc5\xbene bradavice, a smanjeno lu\xc4\x8denje znoja mo\xc5\xbee olak\xc5\xa1ati pojavu toplotnog udara i druga stanja opasna po \xc5\xbeivot.'